C 184/22
EL
Επίσημη Εφημερίδα της Ευρωπαϊκής Ένωσης
25.5.2023
3.11.
Η ΕΟΚΕ υπογραμμίζει τη σημασία του Νέου Ευρωπαϊκού Μπάουχαους για την προώθηση υψηλής ποιότητας, φιλικών προς το κλίμα δομικών υλικών και, επομένως, για την προώθηση της χρήσης ξύλου στις κατασκευές.
Επί του παρόντος, το μερίδιο του ξύλου ως δομικού υλικού στην ΕΕ είναι μόλις 3 %, όπερ σημαίνει ότι εξακολουθεί να μην αξιοποιείται επαρκώς το δυναμικό των ξύλινων κατασκευών σε σχέση με την προστασία του κλίματος.
Ως εκ τούτου, η ΕΟΚΕ θεωρεί σημαντικό στοιχείο για την αξιοποίηση αυτού του δυναμικού τα μέτρα για τη στήριξη της έρευνας, της ανάπτυξης και της καινοτομίας σε σχέση με εναλλακτικά οικοδομικά υλικά στο πλαίσιο του Νέου Ευρωπαϊκού Μπάουχαους.
3.12.
Σε πολλές περιπτώσεις, οι χρήστες στον κατασκευαστικό τομέα δεν γνωρίζουν πάντοτε επαρκώς τις δυνατότητες χρήσης.
Οι ελλιπείς γνώσεις έχουν συχνά ως αποτέλεσμα την περιορισμένη χρήση του ξύλου.
Η ΕΟΚΕ θεωρεί πολύ σημαντική επομένως τη μεταφορά τεχνογνωσίας εντός της Ευρώπης —όπως προβλέπεται στην Ακαδημία του Νέου Ευρωπαϊκού Μπάουχαους— και διαπιστώνει ταυτόχρονα την ανάγκη να διασφαλιστεί ότι παρέχονται σε επαρκή βαθμό κατάλληλες μέθοδοι εκπαίδευσης και κατάρτισης και σε εθνικό επίσης επίπεδο.
Η κατάρτιση και η επιμόρφωση σχετικά με τη χρήση νέων βιώσιμων κατασκευαστικών μεθόδων και υλικών είναι απαραίτητη για όλους τους εργαζόμενους που εμπλέκονται στη διαδικασία κατασκευής: πολεοδόμους, αρχιτέκτονες, μηχανικούς, τεχνικούς, ειδικούς στον τομέα ΤΠ και οικοδόμους.
Η πράσινη μετάβαση μπορεί να επιτευχθεί μόνο με καταλλήλως καταρτισμένο ανθρώπινο δυναμικό.
3.13.
Η ΕΟΚΕ επικροτεί το κοινό ευρωπαϊκό κοινωνικό σχέδιο RESILIENTWOOD, το οποίο τελεί υπό την αιγίδα της Ευρωπαϊκής Ένωσης Βιομηχανιών Μεταποίησης Ξυλείας (CEI-Bois) και της Ευρωπαϊκής Ένωσης Εργαζομένων στον τομέα των κατασκευών και της ξυλείας (EFBWW) και το οποίο αποσκοπεί στην ανάπτυξη συστάσεων και κατευθυντήριων γραμμών για τις επιχειρήσεις, τους φορείς επαγγελματικής κατάρτισης και τις δημόσιες αρχές με σκοπό την προσέλκυση νέων στη βιομηχανία ξυλείας της ΕΕ, την προσαρμογή στις τεχνολογικές αλλαγές και την περαιτέρω κατάρτιση των εργαζομένων.
3.14.
Η ΕΟΚΕ φρονεί ότι είναι σημαντικό να δημοσιεύονται τεχνικές πληροφορίες προκειμένου να ενημερώνονται όλοι οι ενδιαφερόμενοι φορείς για την πλέον προηγμένη τεχνολογία στον τομέα των ξύλινων κατασκευών και προκειμένου να καθορίζονται οικοδομικά και κατασκευαστικά πρότυπα προς διευκόλυνση των κατασκευών από ξύλο.
3.15.
Η οδηγία για την ενεργειακή απόδοση των κτιρίων αποτελεί το σημαντικότερο νομοθέτημα της ΕΕ για τον τομέα των κτιρίων.
Επιβάλλει στα κράτη μέλη της ΕΕ την υποχρέωση να καθορίσουν επίπεδα επιδόσεων για τα κτίριά τους, να σχεδιάσουν στρατηγικά την απαλλαγή του κτιριακού αποθέματος από τις ανθρακούχες εκπομπές μέσω μακροπρόθεσμων στρατηγικών ανακαίνισης και να εφαρμόσουν πρόσθετα μέτρα.
Ως εκ τούτου, η οδηγία για την ενεργειακή απόδοση των κτιρίων αποτελεί προφανές εργαλείο πολιτικής για τον καθορισμό απαιτήσεων και σαφών καταλυτών για τη μείωση των εκπομπών διοξειδίου του άνθρακα καθ’ όλο τον κύκλο ζωής των κτιρίων.
3.16.
Οι διατάξεις της οδηγίας για την ενεργειακή απόδοση των κτιρίων πρέπει να ευθυγραμμιστούν με τους στόχους περί κλιματικής ουδετερότητας και να προσδιορίσουν τα πιο σημαντικά και επείγοντα μέτρα που πρέπει να ληφθούν έως το 2050.
Καίτοι είναι σημαντικό να βελτιωθεί η ενεργειακή απόδοση των κτιρίων, εντούτοις χωρίς σαφή κατανόηση του ολοκληρωμένου αποτυπώματος άνθρακα των κτιρίων, ελλοχεύει ο κίνδυνος τα μέτρα να μην είναι τα πλέον ενδεδειγμένα.
3.17.
Η ΕΟΚΕ επικροτεί τον κανονισμό για τον οικολογικό σχεδιασμό για βιώσιμα προϊόντα, που προτάθηκε την άνοιξη του 2022, ως σημαντικό βήμα προς πιο οικολογικά και κυκλικά προϊόντα.
Η θέσπιση ελάχιστων κριτηρίων, όπως η μείωση του περιβαλλοντικού και κλιματικού αποτυπώματος των προϊόντων, μπορεί επίσης να εφαρμοσθεί πλήρως στις κατασκευές από ξύλο και να δημιουργήσει οικονομικές ευκαιρίες για καινοτομία, αν και επί του παρόντος οι ξύλινες κατασκευές δεν καλύπτονται από τον κανονισμό.
3.18.
Η πρόβλεψη, για τον κατασκευαστικό τομέα, υποχρέωσης υποβολής εκθέσεων για τον άνθρακα καθ’ όλον τον κύκλο ζωής θα διευκολύνει τη συλλογή δεδομένων και τη συγκριτική αξιολόγηση και θα επιτρέψει στον κατασκευαστικό τομέα να αναπτύξει τις απαραίτητες δεξιότητες και ικανότητες.
Πρέπει να καθιερωθούν και να ενισχυθούν με την πάροδο του χρόνου δεσμευτικά ελάχιστα πρότυπα για τις ανθρακούχες εκπομπές καθ’ όλον τον κύκλο ζωής.
Η ΕΟΚΕ καλεί την Ευρωπαϊκή Επιτροπή να αναπτύξει ένα σύστημα πιστοποίησης του άνθρακα το οποίο θα λαμβάνει πλήρως υπόψη τον ρόλο των προϊόντων ξυλείας στην αντιστάθμιση των εκπομπών.
3.19.
Η ΕΟΚΕ καλεί τα κράτη μέλη να συμμετάσχουν πλήρως στη νέα πρωτοβουλία της αυστριακής και της φινλανδικής κυβέρνησης Wood POP, η οποία συνίσταται σε μια πλατφόρμα για την προώθηση του πολιτικού διαλόγου σε σχέση με την ξυλεία και σκοπός της οποίας είναι η κινητοποίηση σημαντικών δημόσιων και ιδιωτικών φορέων στον τομέα της ξυλείας σε εθνικό και περιφερειακό επίπεδο και, ταυτόχρονα, ο επαναπροσανατολισμός των επενδύσεων προς βιώσιμες λύσεις βιολογικής προέλευσης και αξιακές αλυσίδες με βάση το ξύλο.